**Všeobecné záväzné nariadenie Obce Turany nad Ondavou č. 5/2015 o podmienkach chovu a držania psov na území obce.**

Obec Turany nad Ondavou, Obecné zastupiteľstvo v Turanoch nad Ondavou podľa § 6 ods. 1 zákona č. 369/1990 Zb. o obecnom zriadení v znení neskorších predpisov a zákona č. 282/2002 Z.z. ktorým sa upravujú niektoré podmienky držania psov sa uznieslo na vydaní tohto **všeobecne záväzného nariadenia**:

# § 1 Účel nariadenia

1. Všeobecne záväzné nariadenie obce Turany nad Ondavou(ďalej len nariadenie) vymedzuje povinnosti chovateľov a držiteľov psov na území obce Turany nad Ondavou a určuje spôsob ich evidencie.
2. Toto nariadenie sa nevzťahuje na služobných psov používaných podľa potreby Policajného zboru SR, Väzenskej a justičnej stráže, Vojenskej polície, železničnej polície, psov používaných colnými orgánmi a poľnou strážou.

# § 2 Vymedzenie pojmov

Na účely tohto nariadenia

a)**Osoba povinná prihlásiť psa do evidencie** – každý držiteľ psa, ktorý psa drží na území obce Turany nad Ondavou k.ú. prevažnú časť roka –viac ako 6 mesiacov,

b)**Verejné priestranstvá** – miesta, ktoré slúžia všetkým pri všeobecnom užívaní, ako sú napr. cesty, a miestne komunikácie, ulice, mosty, chodníky, parkoviská, park, detské ihriská a miesta všeobecne prístupné a používateľné

a)**Miesto pre voľný pohyb psa** – časť verejného priestranstva vymedzená týmto nariadením, a označená nápisom „ Zóna voľného pohybu psov“, kde je dovolené vodiť psa bez vôdzky ( vodítka).

**Nebezpečný pes** – je pes, ktorý už pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi.

b)človeka pohrýzol bez toho, aby bol k tomu vyprovokovaný, alebo pohrýzol iného psa či iné domáce zviera,

c)**Osoba spôsobila na právne úkony** – sa rozumie osoba, ktorá má spôsobilosť vlastnými právnymi úkonmi nadobúdať práva a brať na seba povinnosti, v plnom rozsahu vzniká plnoletosťou

**d) Zvláštnym psom je pes**

* používaný súkromnými bezpečnostnými službami
* používaný horskou službou
* používaný pri záchranných prácach
* poľovný
* ovčiarsky
* vodiaci
* používaný počas výcviku alebo súťaže konanej podľa medzinárodného alebo národného skúšobného poriadku

,

# § 3

**Evidencia psov**

1/ Každý pes držaný nepretržite viac ako 90 dní na území Slovenskej republiky podlieha evidencii. Držiteľ psa je povinný prihlásiť psa do evidencie v lehote do 30 dní od uplynutia posledného dňa lehoty uvedenej v prvej vete v mieste, kde sa pes v danom roku prevažne nachádza.

2/ Evidenciu vedie obec Turany nad Ondavou.

3/ Do evidencie sa zapisuje najmä:

* evidenčné číslo psa,
* tetovacie číslo alebo údaj o čípovani psa, ak ho pes má, - meno, priezvisko a adresa trvalého pobytu držiteľa psa,
* umiestnenie chovného priestoru alebo zariadenia na chov, v ktorom sa pes na území obce zdržiava, ak sa umiestnenie nezhoduje s miestom trvalého pobytu držiteľa psa,
* skutočnosť, že pes pohrýzol človeka bez toho , aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi,
* úhyn psa,
* strata psa.

4/ Každú zmenu skutočnosti a údajov, ktoré sa zapisujú do evidencie je držiteľ psa povinný do 15 dní oznámiť obci, kde je alebo má byť pes evidovaný.

5/ Obec vydá držiteľovi psa zapísaného do evidencie evidenčnú známku. Známkou držiteľ psa preukazuje totožnosť psa. Suma úhrady za náhradnú známku sa určuje vo výške 1 €. Sadzba dane za psa je 5,00 ,- € za jedného psa a jeden kalendárny rok.

6/ Známka je neprenosná na iného psa. Odcudzenie, zničenie alebo stratu známky je držiteľ psa povinný do 14 dní oznámiť obci. Obec vydá držiteľovi psa za úhradu 1,00 € náhradnú známku.

**§ 4 Vodenie psa**

1/ Vodiť psa mimo chovného priestoru alebo zariadenia na chov môže len osoba, ktorá je fyzicky a psychicky spôsobilá a schopná ho ovládať v každej situácii, pričom je povinná predchádzať tomu, aby pes útočil lebo iným spôsobom ohrozoval človeka alebo zvieratá, a zabraňovať vzniku škôd na majetku, prírode a životnom prostredí, ktoré by pes mohol spôsobiť.

2/ Vodiť nebezpečného psa mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí mať nebezpečný pes nasadený náhubok.

3/ Za psa vždy zodpovedá držiteľ psa alebo osoba, ktorá psa vedie alebo nad psom vykonáva dohľad.

4/ Držiteľ psa a ten, kto psa vedie, je povinný oznámiť svoje meno, priezvisko a adresu trvalého pobytu osobe, ktorú pes pohrýzol, ak psa vedie aj meno a adresu držiteľa psa. Súčasne je povinný skutočnosť, že pes pohrýzol človeka oznámiť obci, kde je pes evidovaný.

5/ Vodenie psov /okrem zvláštnych psov/ je zakázané:

a/ na všetky miesta označené upozornením na vstup so psom zakázaný b/ na detské ihriská, pieskoviská a športoviská c/ do úradov, obchodov , inštitúcii d/ na cintorín a do kostola

6/ Voľný pohyb psov na verejných priestranstvách je zakázaný.

# § 5 Znečisťovanie verejných priestranstiev

1/ Ak pes znečistí verejné priestranstvo výkalmi, je ten kto psa vedie, povinný výkaly bezprostredne odstrániť.

2/ V záujme dodržiavania hygieny, ochrany čistoty, ochrany verejného poriadku, bezpečnosti a dobrého občianskeho spolunažívania je chovateľ povinný:

a/ dbať, aby pes neznečisťoval okolie a nepoškodzoval kvetinové záhony a trávniky, b/ okamžite odstrániť psom spôsobenú nečistotu, na verejných priestranstvách je chovateľ povinný odstrániť do odpadových nádob, c/ dostaviť sa každoročne so psom k povinnému očkovaniu (proti besnote a iným chorobám) a na veterinárnu prehliadku pri ochorení psa.

# § 6 Priestupky

1. Priestupku sa dopustí držiteľ psa, ak

a/ neoznámi obci, v ktorej pes je evidovaný alebo má byť evidovaný, každú zmenu skutočností a údajov, ktoré sa zapisujú do evidencie, do 30 dní od ich zmeny, b/ neprihlási psa do evidencie, c/ umožní, aby psa viedla osoba, ktorá nespĺňa podmienky uvedené v §4 ods. 1 a 2, d/ neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, e/ neoznámi odcudzenie, zničenie alebo stratu známky, f/ nezabráni voľnému pohybu psa okrem priestorov na to určených.

1. Priestupku sa dopustí ten, kto psa vedie, ak a/ neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol, b/ nezabráni útoku psa na človeka alebo zviera alebo nezabráni inému spôsobu ich ohrozovania

psom, c/ neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, d/ nepreukáže známkou totožnosť psa, e/ nerešpektuje zákaz vstupu so psom alebo zákaz voľného pohybu psa, f/ neodstráni bezprostredne výkaly, ktorými pes znečistil verejné priestranstvo.

1. Za priestupky podľa a/ odseku 1. a odseku 2. písm. a/ až c/ obec uloží pokutu do 165 eur b/ odseku 2. písm. d/ až f/ obec uloží pokutu do 65 eur .
2. Obec môže uložiť pokutu do jedného roka odo dňa, keď sa o porušení povinnosti dozvedela, najneskôr však do troch rokov odo dňa, keď k porušeniu povinnosti došlo.
3. Ak sa držiteľ psa alebo ten, kto psa vedie, dopustí priestupku opakovane, možno mu uložiť pokutu do výšky dvojnásobku pokút uvedených v odseku 3.

# § 7 Starostlivosť o psov

Vlastník alebo držiteľ psa je povinný zabezpečiť starostlivosť o psa podľa osobitného právneho predpisu.

# § 8

**Veterinárna prevencia a povinnosti vlastníka alebo držiteľa psa.**

1.V prípade mimoriadneho veterinárneho nariadenia alebo výskytu besnoty alebo iného infekčného ochorenia je prísne zakázané voľné pobehovanie psov aj na vyhradených verejných priestranstvách.

2.Každý vlastník alebo držiteľ psa je povinný 1 krát ročne nechať vakcinovať psa proti besnote.

3.Povinnej vakcinácii podliehajú všetky psy staršie ako tri mesiace.

# § 9 Priestupky

Porušenie tohto nariadenia je priestupkom podľa § 7 zákona NR SR č. 282/2002 Z.z. ktorým sa upravujú niektoré podmienky držania psov alebo § 46 zákona SNR č. 372/1990 Zb. o priestupkoch. Na konanie o priestupku sa vzťahuje zákon č. 70/1967 Zb. o správnom konaní.

# § 10 Záverečné ustanovenia

Toto VZN bolo schválené Obecným zastupiteľstvom v Turanoch na dňa 2. 12. 2015 uznesením číslo

5/2015 a nadobúda účinnosť dňom 01.01.2016. Týmto VZN sa zrušuje VZN obce zo dňa 25.10.2010

Vyvesené na úradnej tabuli v obci Turany n/O dňa: 3.12.2015

VZN zvesené z úradnej tabule v obci Turany n/O, dňa: 18.12.2015

VZN nadobúda účinnosť dňa: 1.1.2016

**Mgr. Ján Jakubov**

**Starosta obce**